Vertroosting vir dié wat aan depressie ly — Wagtoring – AANLYN BIBLIOTEEK
T-20 bl. 2-6
Hulp wat hulle nodig het
Wanneer niemand weer aan depressie sal ly nie
Help terneergedruktes om hul vreugde te herwin
'Die hele skepping kreun voortdurend saam en ly saam pyn tot nou toe' (Romeine 8:22). Toe dít 1 900 jaar gelede geskryf is, was daar groot menselyding. Baie mense het aan depressie gely. Daarom is Christene aangespoor: "Praat vertroostend met die terneergedrukte siele."—1 Tessalonisense 5:14.
Die mens se ellende is vandag selfs groter, en meer mense as ooit ly aan depressie. Maar moet dit ons verbaas? Nie regtig nie, want die Bybel identifiseer hierdie tyd as "die laaste dae" en noem dit "kritieke tye . . . wat moeilik is om deur te kom" (2 Timoteus 3:1-5). Jesus Christus het voorspel dat daar gedurende die laaste dae "vreesaanjaende gesigte" sal wees.—Lukas 21:7-11; Matteus 24:3-14.
Wanneer mense langdurige kommer, vrees, verdriet of soortgelyke negatiewe emosies ervaar, raak hulle dikwels depressief. Depressie of diepe droefheid kan veroorsaak word deur die dood van 'n geliefde, 'n egskeiding, die verlies van 'n betrekking of 'n slepende siekte. Mense raak ook depressief wanneer hulle 'n gevoel van waardeloosheid ontwikkel, wanneer hulle dink dat hulle 'n mislukking is en almal in die steek gelaat het. Enigiemand kan deur 'n spanningsvolle situasie verpletter word, maar wanneer iemand 'n gevoel van hopeloosheid ontwikkel en geen uitweg uit 'n moeilike situasie kan sien nie, kan dit ernstige depressie tot gevolg hê.
In die ou tyd het mense soortgelyke gevoelens ervaar. Job het siekte en persoonlike teëspoed verduur. Hy het gedink dat God hom verlaat het; dus het hy gesê dat die lewe hom walg (Job 10:1; 29:2, 4, 5). Jakob, wat terneergedruk was oor die oënskynlike dood van sy seun, het geweier om getroos te word en het gewens dat hy kon doodgaan (Genesis 37:33-35). Koning Dawid het skuldig gevoel oor 'n ernstige oortreding en het geweeklaag: "Die hele dag gaan ek in die rou . . . Ek is kragteloos."—Psalm 38:7, 9; 2 Korintiërs 7:5, 6.
Baie mense ly deesdae aan depressie omdat hulle hulle ooreis deur 'n daaglikse roetine te probeer volhou wat bo hulle verstandelike, emosionele en fisiese vermoëns is. Blykbaar kan spanning, gepaard met negatiewe gedagtes en emosies, die liggaam aantas en bydra tot 'n chemiese wanbalans in die brein, wat dan depressie veroorsaak.—Vergelyk Spreuke 14:30.
Epafroditus, 'n eerste-eeuse Christen van Filippi, was "terneergedruk . . . omdat [sy vriende] gehoor het dat hy siek geword het". Epafroditus, wat siek geword het nadat sy vriende hom Rome toe gestuur het met lewensmiddele vir die apostel Paulus, het dalk gedink dat hy sy vriende in die steek gelaat het en dat hulle hom as 'n mislukking beskou (Filippense 2:25-27; 4:18). Hoe het die apostel Paulus hom gehelp?
Hy het Epafroditus huis toe gestuur met 'n brief aan sy Filippense vriende wat gesê het: "Verwelkom [Epafroditus] met alle vreugde op die gebruiklike wyse in die Here; en hou aan om sulke manne met agting te bejeën" (Filippense 2:28-30). Die feit dat Paulus met soveel lof van hom gepraat het en dat die Filippense hom met hartlikheid en toegeneentheid verwelkom het, het Epafroditus sekerlik getroos en gehelp om sy depressie te verlig.
Die Bybel se raad om 'vertroostend met die terneergedrukte siele te praat', is ongetwyfeld die allerbeste. "Jy wil weet dat ander vir jou as persoon omgee", het 'n vrou gesê wat aan depressie ly. "Jy wil iemand hoor sê: 'Ek begryp; jy sal sommer gou weer beter voel.'"
Die een wat aan depressie ly, moet baie keer die eerste stap doen deur na 'n empatieke persoon toe te gaan wat hy in sy vertroue kan neem. Dié moet 'n goeie luisteraar met baie geduld wees. Hy of sy moet nie die depressiewe persoon kapittel of veroordelende dinge vir hom sê nie, soos: 'Jy hoort nie so te voel nie', of: 'Dis die verkeerde gesindheid.' Die depressiewe persoon is sensitief, en sulke kritiese aanmerkings sal sy lae gevoel van eiewaarde 'n verdere knou gee.
Iemand wat aan depressie ly, voel moontlik waardeloos (Jona 4:3). Maar wat 'n mens moet onthou, en wat werklik belangrik is, is wat God van jou dink. Mense het Jesus Christus as "van geen belang geag nie", maar dit het nie sy werklike waarde in God se oë verander nie (Jesaja 53:3, NW). Wees daarvan verseker dat God, net soos hy sy geliefde Seun liefhet, jou ook liefhet.—Johannes 3:16.
Jesus het dié wat in nood verkeer het, jammer gekry en hulle probeer help om hulle persoonlike waarde te besef (Matteus 9:36; 11:28-30; 14:14). Hy het verduidelik dat selfs klein, onbeduidende mossies vir God kosbaar is: "Nie een van hulle [word] voor God vergeet nie", het hy gesê. Hoeveel kosbaarder is mense wat probeer om sy wil te doen dan nie vir hom nie! Van dié het Jesus gesê: "Selfs die hare op julle kop is almal getel."—Lukas 12:6, 7.
Ja, dit is dalk vir iemand wat aan ernstige depressie ly, wat deur sy swakhede en tekortkominge oorweldig is, moeilik om te glo dat hy so kosbaar vir God is. Hy is dalk daarvan oortuig dat hy nie God se liefde en sorg waardig is nie. God se Woord erken dat "ons hart ons [kan] veroordeel". Maar is dít die beslissende faktor? Nee, dit is nie. God besef dat sondige mense soms negatiewe denke het en hulleself ook selfs veroordeel. Sy Woord vertroos hulle dus: "God is groter as ons hart en weet alles."—1 Johannes 3:19, 20.
Ja, ons liefdevolle hemelse Vader sien meer as ons sondes en foute raak. Hy weet van versagtende omstandighede en ken ons hele lewenswandel, ons beweegredes en oogmerke. Hy weet dat ons sonde, siekte en die dood geërf het en dus groot beperkings het. Die feit dat ons bedroef en vir onsself vies is, is op sigself 'n bewys dat ons nie wil sondig nie en nie te ver gegaan het nie. Die Bybel sê dat ons teen ons wil "aan nietigheid onderwerp" is. God simpatiseer dus met ons benarde toestand, en hy is medelydend en neem ons tekortkominge in ag.—Romeine 5:12; 8:20.
"Barmhartig en genadig is die HERE", word ons verseker. "So ver as die ooste verwyderd is van die weste, so ver verwyder Hy ons oortredinge van ons. Want Hy, Hy weet watter maaksel ons is, gedagtig dat ons stof is" (Psalm 103:8, 12, 14). Jehovah is waarlik "die God van alle vertroosting, . . . wat ons in al ons verdrukking vertroos".—2 Korintiërs 1:3, 4.
Depressiewe mense kan die hulp wat hulle die nodigste het, verkry deur nader aan hulle genadige God te kom en sy uitnodiging te aanvaar om 'hulle sorge op hom te werp'. Hy kan inderdaad 'die hart van die verbryseldes laat herlewe' (Psalm 55:23; Jesaja 57:15). God se Woord moedig mense derhalwe aan om te bid: "[Werp] al julle sorge op [Jehovah], want hy is besorg oor julle" (1 Petrus 5:7). Ja, mense kan deur gebed en smeking tot God nader en "die vrede van God wat alle denke te bowe gaan", geniet.—Filippense 4:6, 7; Psalm 16:8, 9.
Praktiese veranderinge in 'n mens se lewenswyse kan jou ook help om depressie te bowe te kom. Liggaamlike oefening, gesonde kos, vars lug, genoeg rus en om nie te veel TV te kyk nie, is belangrik. Een vrou het mense wat aan depressie ly, gehelp deur hulle flink te laat stap. Toe 'n depressiewe vrou sê: "Ek wil nie gaan stap nie", het die vrou vriendelik maar ferm vir haar gesê: "Ja, jy gaan." Die vrou het gesê: 'Ons het ses kilometer gestap. Toe ons terugkom, was sy moeg, maar sy het beter gevoel. Jy kan nie glo hoe energieke oefening help totdat jy dit probeer nie.'
Soms is dit egter onmoontlik om depressie heeltemal te bowe te kom, al word alles, mediese terapieë inkluis, probeer. "Ek het alles probeer", het 'n middeljarige vrou gesê, "maar die depressie duur voort." Net so is dit vandag dikwels onmoontlik om blindes, dowes of verlamdes gesond te maak. Mense wat aan depressie ly, kan nietemin vertroosting en hoop vind deur gereeld God se Woord te lees, wat 'n vaste hoop op blywende verligting van alle menslike kwale bied.—Romeine 12:12; 15:4.
Toe Jesus die verskriklike dinge beskryf het wat in die laaste dae oor die aarde sou kom, het hy bygevoeg: "Wanneer hierdie dinge begin gebeur, staan dan regop en lig julle kop op, want julle verlossing kom nader" (Lukas 21:28). Jesus het gepraat van verlossing wat sou lei tot lewe in God se regverdige nuwe wêreld, waar "die skepping self ook van die slawerny van die verderflikheid vrygemaak sal word en die glorieryke vryheid van die kinders van God sal hê".—Romeine 8:21.
Wat 'n verligting sal dit tog vir die mensdom wees om van die laste van die verlede bevry te wees en om elke dag met 'n kristalhelder verstand wakker te word, gretig om met die dag se werksaamhede te begin! Niemand sal meer deur die wolk van depressie gekniehalter word nie. Die onfeilbare belofte aan die mensdom is dat God "elke traan van hulle oë [sal] afvee, en die dood sal daar nie meer wees nie, en ook verdriet en geskreeu en pyn sal daar nie meer wees nie. Die vorige dinge het verbygegaan".—Openbaring 21:3, 4.
Tensy anders aangedui, kom alle Skrifgedeeltes uit die Griekse Geskrifte uit die Nuwe Wêreld-vertaling van die Christelike Griekse Geskrifte en aanhalings uit die Hebreeuse Geskrifte uit die Afrikaanse Bybel (AB), hersiene uitgawe van 1953. Waar NW op 'n aanhaling volg, toon dit dat die aanhaling uit die Engelse New World Translation of the Holy Scriptures—With References vertaal is.